ai4bharat/Pralekha huggingface dataset:
குடியரசுத் துணைத் தலைவர் செயலகம்
தசராப் பண்டிகையை முன்னிட்டு நாட்டு மக்களுக்கு குடியரசுத் துணைத்தலைவர் வாழ்த்து
தசராப் பண்டிகையை முன்னிட்டு நாட்டு மக்களுக்குக் குடியரசுத் துணைத்தலைவர் திரு எம் வெங்கய்யா நாயுடு வாழ்த்துத் தெரிவித்துள்ளார். அவரது வாழ்த்துச் செய்தியின் முழு விவரம்:
தசராப் பண்டிகையையொட்டி, நாட்டு மக்களுக்கு எனது இனிய நல்வாழ்த்துக்களை நான் தெரிவித்துக் கொள்கிறேன்.
நாடு முழுவதும் உற்சாகத்தோடும், ஆர்வத்தோடும் கொண்டாடப்படுகின்ற தசராப் பண்டிகை, தீமையை நன்மை வென்றதன் அடையாளமாகும்.
ராமபிரானின் வாழ்க்கை மற்றும் செயல்பாடுகளில் உள்ள மிகச் சிறந்த தத்துவ ரீதியான பாதையை விளக்குவதாக தசராப் பண்டிகை கொண்டாடப்படுகிறது. தீய சக்திகளை அழிப்பதும், நன்மை மற்றும் நல்லிணக்கத்தை வளர்ப்பதும் அவசியம் என்பதை நமக்கு நினைவூட்டுவதாக இந்த விழா நடைபெறுகிறது.
இந்த தசராப் பண்டிகை நமக்கு அமைதியையும், வளத்தையும் தருவதாக, ஒட்டுமொத்த மனிதகுலத்திற்கும், பெருமகிழ்ச்சியையும் அளிப்பதாக இருக்கட்டும்.
இந்த விழா நமது நாட்டிற்கும், உலகத்திற்கும் அமைதி, நல்லிணக்கம், வளம், ஆகியவற்றைக் கொண்டுவரட்டும்.
--
(Visitor Counter : 92
பிரதமர் அலுவலகம்
உலக சுகாதார தினத்தையொட்டி, வாழ்த்து தெரிவித்துள்ள பிரதமர் அனைவரின் நல்ல ஆரோக்கியத்திற்கும், நல்வாழ்விற்கும் பிரார்த்தனை செய்துள்ளார்
உலக சுகாதார தினத்தையொட்டி, வாழ்த்து தெரிவித்துள்ள பிரதமர் திரு நரேந்திர மோடி அனைவரின் நல்ல ஆரோக்கியத்திற்கும், நல்வாழ்விற்கும் பிரார்த்தனை செய்துள்ளார். சுகாதாரத் துறையுடன் தொடர்புடைய அனைவருக்கும் அவர் நன்றி தெரிவித்துள்ளார். ஆயுஷ்மான் பாரத், பிரதமரின் மக்கள் மருந்தகம் ஆகிய திட்டங்கள் நமது குடிமக்களுக்கு நல்ல தரமான மற்றும் குறைந்த செலவில் மருத்துவ வசதி கிடைப்பதை உறுதி செய்வதில் முக்கிய பங்கு வகித்து வருகின்றன என்று அவர் கூறியுள்ளார். கடந்த 8 ஆண்டுகளில் மருத்துவக் கல்வித் துறை வேகமான மாறுதல்களை கண்டுள்ளது. பல புதிய மருத்துவக் கல்லூரிகள் தொடங்கப்பட்டுள்ளன என்றும் அவர் கூறினார். மாநில மொழிகளில் மருத்துவக் கல்வி பயில்வதற்கான முயற்சிகளை மத்திய அரசு மேற்கொண்டுள்ளது என்று குறிப்பிட்ட அவர், இது எண்ணற்ற இளைஞர்களின் விருப்பத்தை நிறைவேற்றும் என்றார்.
தொடர்ச்சியான டுவிட்டர் பதிவுகளில் பிரதமர் கூறியிருப்பதாவது;
“ஆரோக்யம் பரம் பாக்யம் ஆரோக்யம் ஸர்வார்த்த ஸாதனம்
உலக சுகாதார தின வாழ்த்துக்கள், அனைவரும் நல்ல ஆரோக்கியமும், நல்வாழ்வும் பெறட்டும். சுகாதாரத் துறையுடன் தொடர்புடைய அனைவருக்கும் நன்றி தெரிவிக்கும் நாளாகவும் இந்நாள் இருக்கிறது. நமது புவிக்கோள் பாதுகாப்பாக இருப்பது அவர்களின் கடின உழைப்பால்”
“இந்தியாவின் சுகாதார அடிப்படைக் கட்டமைப்பை விரிவுபடுத்த மத்திய அரசு ஓய்வின்றி உழைத்து வருகிறது. நல்ல தரமான மற்றும் குறைந்த செலவில் மருத்துவ வசதி கிடைப்பதை உறுதி செய்வதில் கவனம் செலுத்தப்படுகிறது. உலகின் மிகப்பெரிய சுகாதார கவனிப்பு திட்டமான ஆயுஷ்மான் பாரத்தின் தாயகமாக நமது நாடு இருப்பது ஒவ்வொரு இந்தியருக்கும் பெருமிதத்தை அளிக்கிறது”
“பிரதமரின் மக்கள் மருந்தகம் போன்ற திட்டங்களின் பயனாளிகளுடன் கலந்துரையாடும் போது நான் மிகவும் மகிழ்ச்சி அடைகிறேன். குறைந்த செலவில் மருத்துவம் என்பதற்கான நமது நோக்கம் காரணமாக ஏழைகள் மற்றும் நடுத்தர வகுப்பினரின் குறிப்பிடத்தக்க சேமிப்பை உறுதி செய்கிறது. அதே சமயம் ஒட்டுமொத்த நல்வாழ்வை மேலும் அதிகப்படுத்த நமது ஆயுஷ் வலைப்பின்னலை நாம் வலுப்படுத்தி வருகிறோம்”.
“கடந்த 8 ஆண்டுகளில் மருத்துவக் கல்வித் துறை வேகமான மாறுதல்களை கண்டுள்ளது. பல புதிய மருத்துவக் கல்லூரிகள் தொடங்கப்பட்டுள்ளன. மாநில மொழிகளில் மருத்துவக் கல்வி பயில்வதற்கான முயற்சிகளை மத்திய அரசு மேற்கொண்டுள்ளது. இது எண்ணற்ற இளைஞர்களின் விருப்பத்தை நிறைவேற்றும்”.
பெண்கள் மற்றும் குழந்தை நலன் அமைச்சகம்
‘பெண் குழந்தை பாதுகாப்பு’ குறித்த இணையவழி கருத்தரங்கு – மகளிருக்கான தேசிய ஆணையம் நடத்தியது
பெண் குழந்தைகளின் உரிமைகளை பிரபலப்படுத்தவும் அவர்களின் கல்வி, சுகாதாரம், ஊட்டச்சத்து உட்பட பெண் குழந்தைகள் தொடர்பான பல்வேறு விஷயங்களில் விழிப்புணர்வை அதிகரிக்கவும் தேசிய பெண் குழந்தைகள் தினமான இன்று ‘பெண் குழந்தை பாதுகாப்பு’ குறித்த இணையவழி கருத்தரங்கிற்கு மகளிருக்கான தேசிய ஆணையம் ஏற்பாடு செய்திருந்தது.
இந்த ஆணையத்தின் தலைவர் திருமதி. ரேகா சர்மா, ஹரியானாவின் முன்னாள் அமைச்சர் திரு.ஓ.பி.தங்க்கர், குழந்தைகளைப் பாதுகாப்போம் இயக்கத்தின் தலைவர் பிரக்யா வாட்ஸ் ஆகியோர் இந்தக் கருத்தரங்கில் பங்கேற்று உரையாற்றினர்.
“ஒவ்வொரு துறையிலும் பெண்கள் தங்களின் திறமைகளை நிரூபித்துள்ளனர். மகளிருக்கான தேசிய ஆணையம் நடத்தும் பல்வேறு நிகழ்ச்சிகள் மூலம் ஒவ்வொரு தளத்திலும் பெண் குழந்தைகளுக்குப் பாதுகாப்பும், அதிகாரமளித்தலும் உறுதி செய்யப்படுகிறது. தரமான தலைமைத்துவத்தை வெளிப்படுத்த இளம்பெண்களுக்கு நமது அரசு வாய்ப்புகளை வழங்குகிறது. ஆனால் எதிர்மறையான மனநிலையிலிருந்து சமூகம் மாற வேண்டிய அவசியம் உள்ளது. எனவே இளம்பெண்கள் முன்வந்து மாற்றத்தின் முகவர்களாகத் திகழ வேண்டும்” என்று திருமதி. ரேகா சர்மா குறிப்பிட்டார்.
இந்த நிகழ்ச்சியில் பேசிய ஹரியானாவின் முன்னாள் அமைச்சர் திரு.தங்க்கர், “சமூகத்தில் மாற்றங்கள் இப்போது வெளிப்படையாக தெரிகின்றன. இருப்பினும் இன்னும் மாபெரும் மாற்றம் தேவைப்படுகிறது. பெண் குழந்தைகள் பாதுகாப்பு மற்றும் மேம்பாட்டிற்கு நமது பிரதமர் மற்றும் அரசின் அர்ப்பணிப்பு சமூகத்தில் பிரதிபலிக்கிறது” என்றார்.
மத்திய மகளிர் மற்றும் குழந்தைகள் மேம்பாட்டு அமைச்சகத்தின் ஆதரவுடன் செயல்படும் மகளிருக்கான தேசிய ஆணையம், பெண் குழந்தைகளுக்கு எதிரான பாகுபாட்டை நீக்குவதற்கு அர்ப்பணிப்போடு பணியாற்றுகிறது. இந்த அமைச்சகத்தின் மூலம் 2008-லிருந்து ஒவ்வொரு ஆண்டும் ஜனவரி 24 அன்று தேசிய பெண் குழந்தைகள் தினம் கொண்டாடப்படுகிறது.
குடியரசுத் துணைத் தலைவர் செயலகம்
புதுமையிலும், பாரம்பரியத்திலும் சிறந்து விளங்கும் சென்னை, கர்நாடக இசையின் தலைநகரம்: குடியரசு துணைத் தலைவர்
இந்தியாவின் மென்சக்தி திறனை பயன்படுத்தி அதன் உலகளாவிய வீச்சை விரிவாக்க வேண்டும் என்று கலைஞர்களை குடியரசு துணைத் தலைவர் திரு எம் வெங்கையா நாயுடு இன்று கேட்டுக் கொண்டார். இணைய வெளியின் வாய்ப்புகளை முழுவதுமாக பயன்படுத்தி தங்களது பார்வையாளர்களை சென்றடையுமாறும் கலைஞர்களை அவர் வலியுறுத்தினார்.
யுவர்ஸ் ட்ரூலி மார்கழி திருவிழாவை ஹைதராபாத்தில் இருந்து காணொலி மூலம் தொடங்கி வைத்த குடியரசு துணைத் தலைவர், இந்தியாவில் இசை மற்றும் நடனத்தின் சிறப்பான பாரம்பரியத்தைப் பற்றி எடுத்துரைத்ததோடு, தற்போதைய கடினமான காலங்களில் அவற்றுக்கு புத்துயிர் அளிப்பது குறித்தும் பேசினார்.
சென்னையின் புகழ்பெற்ற டிசம்பர் இசை மற்றும் நடனத் திருவிழா பாரம்பரியத்தை இணையத்தின் மூலம் உயிர்ப்புடன் வைப்பதே ‘யுவர்ஸ் ட்ரூலி மார்கழி திருவிழா’வின் நோக்கமாகும்.
மென்சக்தி குறித்து பேசிய குடியரசு துணைத் தலைவர், இசை மற்றும் நடனத்தின் மூலம் அகிம்சை, அமைதி, நல்லிணக்கம் ஆகியவற்றை, ‘வசுதேவ குடும்பகம்’ என்னும் இந்திய தத்துவத்தை சார்ந்து உலகம் முழுக்க பரப்பலாம் என்று கூறினார்.
சென்னையுடனான தனது நீண்டகால தொடர்பு குறித்து பேசிய அவர், கர்நாடக இசையின் தலைநகரம் சென்னை என்றார். புதுமையிலும், பாரம்பரியத்திலும் சிறந்து விளங்கும் தனித்துவமான மாநகரமாக சென்னை திகழ்வதாக அவர் புகழாரம் சூட்டினார்.
பெருந்தொற்றின் போது கலைஞர்களும் பாதிக்கப்பட்டதாகக் கூறிய திரு நாயுடு, ‘யுவர்ஸ் ட்ரூலி மார்கழி திருவிழா’ போன்ற முன்னெடுப்புகள் மூலம் அவர்கள் பார்வையாளர்களை உலகம் முழுக்க சென்றடையலாம் என்றார்.
கொவிட் போன்ற காலகட்டத்தில் இந்திய இசை மற்றும் நடனத்துக்கான முக்கியத்துவம் அதிகரித்திருப்பதாகவும், சிவபெருமானின் அம்சமான நடராஜர் பிரபஞ்சத்தின் நடனக் கலைஞராக விளங்குவதாகவும் குறிப்பிட்டார்.
நடனம், நாடகம் மற்றும் இசை ஆகியவை இந்தியா உலகத்துக்கு வழங்கிய கொடை என்று திரு நாயுடு கூறினார். இசை மற்றும் நடனத்தை பாடத்திட்டத்தின் முக்கிய பகுதியாக ஆக்க வேண்டுமென்றும், புதிய கல்வி கொள்கை இது தொடர்பான முக்கிய முன்னேற்றம் என்றும் அவர் கூறினார்.
பாரம்பரிய கலை வடிவங்கள் குழந்தைகளிடையே ஒழுக்கம், கவனம், நம்பிக்கை, பொறுமை போன்றவற்றை வளர்ப்பதாகக் கூறிய குடியரசு துணைத் தலைவர், இதர நாடுகளின் கலாச்சாரங்களை குறித்து தெரிந்து கொள்ளும் அதே சமயத்தில், நமது நாட்டின் கலாச்சாரம், பாரம்பரியம் ஆகியவற்றோடு ஒன்றி இருக்க வேண்டும் என்று இளைஞர்களை கேட்டுக் கொண்டார்.
தொழிலதிபரும் புரவலருமான திரு நல்லி குப்புசாமி செட்டி, நகர சபாக்கள் கூட்டமைப்பின் தலைவர் திரு எம் கிருஷ்ணமூர்த்தி, செயலாளர்கள் திரு கே ஹரிசங்கர் மற்றும் திரு எஸ் ரவிச்சந்திரன், பொருளாளர் திரு ஆர் சுந்தர் மற்றும் கலாகேந்திரா நிறுவனர் திரு கே எஸ் சுதாகர் உள்ளிட்ட முக்கிய பிரமுகர்களும், 500 கலைஞர்களும் இந்நிகழ்ச்சியில் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பை காணவும்;
https://pib.gov.in/PressReleasePage.aspx?PRID=1680838
(Visitor Counter : 129
உள்துறை அமைச்சகம்
மத்திய உள்துறை அமைச்சர் அமித் ஷா தலைமையிலான உயர்மட்டக் குழு, இரண்டு மாநிலங்களுக்கு கூடுதலாக ரூ.1,043.32 கோடி நிதியுதவி வழங்க ஒப்புதல்
2021-22-ம் ஆண்டில், வறட்சியால் பாதிக்கப்பட்ட இரண்டு மாநிலங்களுக்கு, தேசிய பேரிடர் நிவாரண நிதியிலிருந்து கூடுதலாக நிதியுதவி அளிக்க மத்திய உள்துறை அமைச்சர் அமித் ஷா தலைமையிலான உயர்மட்டக் குழு ஒப்புதல் வழங்கியுள்ளது.
இரண்டு மாநிலங்களுக்கு, தேசிய பேரிடர் நிவாரண நிதியிலிருந்து கூடுதலாக ரூ.1,043.32 கோடி
ராஜஸ்தான் - ரூ.1,003.95 கோடி
நாகலாந்து - ரூ.39.28 கோடி
இந்த கூடுதல் நிதியுதவியானது, ஏற்கனவே மாநில அரசுகளிடம் உள்ள மாநில பேரிடர் நிவாரண நிதிக்கு ஒதுக்கப்பட்ட நிதியை விட அதிகமாக உள்ளது.
2021-22-ம் நிதியாண்டில், தேசிய பேரிடர் நிவாரண நிதியிலிருந்து, 28 மாநிலங்களுக்கு ரூ.17,747.20 கோடியும், 11 மாநிலங்களுக்கு ரூ.7,342.30 கோடியும் வழங்கியுள்ளது.
குடியரசுத் தலைவர் செயலகம்
சுவாஸிலாந்து நாடாளுமன்றத்தில் உரையாற்றிய முதல் வெளிநாட்டுத் தலைவர் என்ற சிறப்பை இந்திய குடியரசுத் தலைவர் பெற்றுள்ளார்
குடியரசுத் தலைவர் திரு. ராம் நாத் கோவிந்த், இன்று  சுவாஸிலாந்து நாடாளுமன்ற உறுப்பினர்களிடையே உரையாற்றினார். இதன் மூலம், அந்நாட்டு நாடாளுமன்றத்தில் உரையாற்றிய முதல் வெளிநாட்டுத் தலைவர் என்ற சிறப்பை அவர் பெற்றுள்ளார்.
இக்கூட்டத்தில் பேசிய குடியரசுத் தலைவர், நாம் தற்போது டிஜிட்டல் மற்றும் இணைய உலகில் வாழ்ந்து வருவதாகவும், இவை நாடாளுமன்ற உறுப்பினர்கள் எதிர்நோக்கும் முக்கிய சவாலாக உள்ளது என்றும் தெரிவித்தார். உலகளாவிய உணவுப்பொருட்கள் விலை, பருவநிலை மாற்றம் அல்லது பல்வேறு வகையான பாதுகாப்பு அச்சுறுத்தல் உட்பட, வேலைவாய்ப்பு, பொருளாதாரம் போன்ற உள்ளுர் அளவிலான அன்றாட பிரச்சினைகள் வளர்ச்சியை சார்ந்தே இருப்பதாகவும் அவர் குறிப்பிட்டார்.
(Visitor Counter : 87
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நெடுஞ்சாலைகளில் மாற்றுத் திறனாளிகளுக்கு நடைபாதை
மத்திய சாலைப் போக்குவரத்து மற்றும் நெடுஞ்சாலைத் துறை, நகர்ப்புறங்களில் தேசிய நெடுஞ்சாலைகளில் மாற்றுத் திறனாளிகளுக்கு நடைபாதை வசதி செய்து கொடுப்பதற்கான விரிவான வழிகாட்டு நெறிமுறைகளை வெளியிட்டுள்ளது. மாற்றுத் திறனாளிகள் சாலையை கடப்பதற்கும், இந்த நெறிமுறைகள் வகை செய்கிறது.
தேசிய நெடுஞ்சாலைகளில் சுங்கச் சாவடிகளை கடக்கும் போது ஆம்புலன்ஸ் வாகனங்களுக்கு முன்னுரிமை அளிக்க வேண்டும் என அறிவுறுத்தப்பட்டுள்ளது. இத்தகவலை மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி, மாநிலங்களவையில் எழுத்து மூலம் அளித்த பதிலில் தெரிவித்துள்ளார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ரூபாய் 7500 கோடி மதிப்புள்ள 16 நெடுஞ்சாலைத் திட்டங்களுக்கு உத்தரப் பிரதேசத்தில் அமைச்சர் திரு நிதின் கட்கரி அடிக்கல் நாட்டி, திறந்து வைக்கிறார்
மத்திய சாலை போக்குவரத்து, நெடுஞ்சாலைகள் மற்றும் சிறு, குறு மற்றும் நடுத்தர தொழில்கள் அமைச்சர் திரு நிதின் கட்கரி, ரூபாய் 7500 கோடி மதிப்புள்ள 16 நெடுஞ்சாலைத் திட்டங்களுக்கு உத்தரப் பிரதேசத்தில் நாளை அடிக்கல் நாட்டி, திறந்து வைக்கிறார்.
காணொலி மூலம் நடைபெறும் இந்த விழாவிற்கு உத்தரப் பிரதேச முதல்வர் திரு யோகி ஆதித்யநாத் தலைமை வகிக்கிறார். மத்திய சாலை போக்குவரத்து மற்றும் நெடுஞ்சாலைகள் இணை அமைச்சர் ஜெனரல்  வி கே சிங், உத்திரப் பிரதேச துணை முதல்வர் திரு கேசவ் பிரசாத் மவுரியா மற்றும் அம்மாநிலத்தின் அமைச்சர்கள் இந்நிகழ்ச்சியில் பங்கேற்கின்றனர்.
நாளை அடிக்கல் நாட்டப்படவிருக்கிற திட்டங்களின் மூலம் 505 கிலோமீட்டர்களுக்கு சாலைகள் அமைக்கப்படும். உத்தரப் பிரதேசத்தின் வளர்ச்சிக்கு இந்த சாலைகள் வழிவகுக்கும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1675697
வணிகம் மற்றும் தொழில்துறை அமைச்சகம்
மருந்தியல் மற்றும் மருத்துவ உபகரணங்கள் துறை பற்றிய 6-வது சர்வதேச மாநாடில் மத்திய அமைச்சர் திரு பியூஷ் கோயல் உரை
இந்திய மருந்தியல் மற்றும் சுகாதாரத் துறையில் உயர்ந்த தரத்தை நிலைநாட்டுவதற்கான வசதி, உறுதித்தன்மையில் சிறந்த வழிமுறைகளை பின்பற்றுமாறு மத்திய ரயில்வே, வர்த்தகம் மற்றும் தொழில், நுகர்வோர் விவகாரங்கள், உணவு மற்றும் பொது விநியோக அமைச்சர் திரு பியூஷ் கோயல் கேட்டுக்கொண்டுள்ளார்.
மருந்தியல் மற்றும் மருத்துவ உபகரணங்கள் துறை பற்றிய 6-வது சர்வதேச மாநாட்டில் கலந்துகொண்டு பேசிய அவர், நாட்டில் சிறந்த தயாரிப்பு முறைகள் மேற்கொள்ளப்படுவதை நாம் அனைவரும் இணைந்து உறுதி செய்ய வேண்டும் என்று வலியுறுத்தினார்.
சுகாதாரம் தொடர்பான அனைத்து விஷயங்களுக்கும் இந்தியாவில் தீர்வு வழங்கப்படும் என்ற நம்பிக்கையை ஒட்டுமொத்த மருத்துவ சூழலியல், உலக நாடுகளுக்கு வழங்க வேண்டும்.
கட்டுப்பாடுகள் மற்றும் சிறந்த தயாரிப்பு முறைகள், சான்றுகள், ஒப்புதல்கள் போன்றவை, பொருட்களின் எண்ணிக்கையை அதிகரித்து, விலைகளைக் குறைக்க உதவிகரமாக இருக்கும் என்று திரு கோயல் கூறினார்.
கடந்த சில ஆண்டுகளாக சுகாதாரத்துறையில் பொன்னான நாட்களை இந்தியா எதிர்கொண்டதாகக் கூறிய அமைச்சர், அடுத்த தசாப்தத்தில் இந்தியாவின் தரங்களை உலக நாடுகள் பின்பற்றும் வகையில் இந்திய தசாப்தமாக உருவாக்குவதற்காக நாம் பணியாற்ற வேண்டும் என்றும் அவர் கேட்டுக் கொண்டார்.
கொவிட்-19 பெருந்தொற்றுக் காலத்தில் அதிக எண்ணிக்கையிலான நாடுகளுக்கு சமமான அளவில் மருந்துகள் கிடைப்பதற்கு வழி செய்யும் வகையில் டிரிப்ஸ் விலக்கு அளிக்க வேண்டும் என்ற கோரிக்கையை இந்தியா மற்றும் தென் ஆப்ரிக்க நாடுகள் முன்வைத்ததை நினைவுகூர்ந்த அமைச்சர், உலக வணிக அமைப்பின் 57 உறுப்பினர்கள் தற்போது இந்த முடிவிற்கு ஆதரவு அளிப்பதாகத் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1700734
(Visitor Counter : 159
பிரதமர் அலுவலகம்
சர்வதேச புலிகள் தினத்தில் கானுயிர் ஆர்வலர்களுக்கு பிரதமர் வாழ்த்து
சர்வதேச புலிகள் தினத்தன்று, பிரதமர் திரு நரேந்திர மோடி கானுயிர் ஆர்வலர்களுக்கு, குறிப்பாக புலிகள் பாதுகாப்பில் ஆர்வமுள்ளவர்களுக்கு வாழ்த்து தெரிவித்துள்ளார்.
தொடர் சுட்டுரைச் செய்திகளில், பிரதமர் கூறியுள்ளதாவது:
"சர்வதேச புலிகள் தினத்தன்று, கானுயிர் ஆர்வலர்களுக்கு, குறிப்பாக புலிகள் பாதுகாப்பில் ஆர்வமுள்ளவர்களுக்கு வாழ்த்துகள். உலகளவில் 70 விழுக்காட்டுக்கும் மேற்பட்ட புலிகள் வசிக்கும் இடமாக இருக்கும் நமது நாட்டில், நமது புலிகளுக்கு பாதுகாப்பான வாழ்விடங்களை உறுதி செய்வதற்கும், புலிகளுக்கு நட்பான சூழல் அமைப்புகளை வளர்ப்பதற்குமான நமது உறுதிப்பாட்டை மீண்டும் வலியுறுத்துகிறோம்.
இந்தியாவில் 18 மாநிலங்களில் 51 புலி சரணாலயங்கள் உள்ளன. 2018 ஆம் ஆண்டில் மேற்கொள்ளப்பட்ட கடைசி புலிகள் தொகை கணக்கெடுப்பில், புலிகளின் எண்ணிக்கை அதிகரித்துள்ளது தெரிய வந்துள்ளது. புலிப்பாதுகாப்பு குறித்த செயின்ட் பீட்டர்ஸ்பர்க் பிரகடனத்தின் இலக்கான, புலிகளின் எண்ணிக்கையை இரட்டிப்பாக்கும் இலக்கை நான்கு ஆண்டுகளுக்கு முன்னதாகவே இந்தியா அடைந்தது.
இந்தியாவின் புலிகள் பாதுகாப்பு உத்தியில் உள்ளூர் சமூகங்களை ஈடுபடுத்துவது மிக முக்கியமானதாக உள்ளது. நமது புவிக்கோளை பகிர்ந்து கொள்ளும் அனைத்து தாவரங்கள் மற்றும் விலங்கினங்களுடன் இணக்கமாக வாழும் பல நூற்றாண்டுகள் பழமையான நெறிமுறைகள் நமக்கு ஊக்கமளிக்கிறது "
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசிகளின் மொத்த எண்ணிக்கை 73 கோடியைக் கடந்து சாதனை
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 73 கோடியைக் கடந்து குறிப்பிடத்தக்க சாதனையைப் படைத்துள்ளது. கடந்த 24 மணி நேரத்தில் 65,27,175 தடுப்பூசிகள் செலுத்தப்பட்டுள்ளன. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 74,70,363 முகாம்களில் 73,05,89,688 தடுப்பூசிகள் போடப்பட்டுள்ளன.
கடந்த 24 மணி நேரத்தில் 32,198 பேர் குணமடைந்தனர். இதன் மூலம் குணமடைந்தவர்களின் மொத்த எண்ணிக்கை 3,23,74,497 ஆக உயர்ந்துள்ளது.
நம் நாட்டில் குணமடைந்தவர்களின் விழுக்காடு, 97.49 சதவீதமாக உள்ளது.
தொடர்ந்து 76 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
கடந்த 24 மணி நேரத்தில் 33,376 பேர் புதிதாகத் தொற்றுக்கு ஆளாகியுள்ளனர்.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,91,516 ஆக உள்ளது. இது, நாட்டின் மொத்த பாதிப்பில் 1.18 சதவீதம் ஆகும்.
கடந்த 24 மணி நேரத்தில் 15,92,135 பரிசோதனைகளும், இந்தியாவில் இதுவரை மொத்தம் 54,01,96,989 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு தொடர்ந்து 78 நாட்களாக 3 சதவீதத்திற்கும் குறைவாக, 2.26 சதவீதமாகவும், தினசரி தொற்று உறுதி விகிதம் 2.10 சதவீதமாகவும் இன்று பதிவாகியுள்ளது. இந்த எண்ணிக்கை தொடர்ந்து 12 நாட்களாக 3 சதவீதத்திற்குக் குறைவாகவும், 96 நாட்களாக 5 சதவீதத்திற்குக் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1754062
பிரதமர் அலுவலகம்
அறிவியல் மற்றும் தொழில்நுட்பத்திற்கான சாந்தி ஸ்வரூப் பட்நாகர் விருதுகளை பிரதமர் நாளை வழங்குகிறார்
புதுதில்லியில் உள்ள விஞ்ஞான்பவனில் 28.02.2019-அன்று நடைபெறும் அறிவியல் மற்றும் தொழில்நுட்பத்திற்கான சாந்தி ஸ்வரூப் பட்நாகர் விருதுகள் வழங்கும் விழாவில் பிரதமர் திரு. நரேந்திர மோடி பங்கேற்பார்.
விருதாளர்களுக்கு 2016, 2017, 2018-ஆம் ஆண்டுகளுக்கான சாந்தி ஸ்வரூப் பட்நாகர் விருதுகளை பிரதமர் வழங்குவார். பங்கேற்பாளர்களிடையே அவர் உரை நிகழ்த்துவார்.
அறிவியல் மற்றும் தொழில்துறை ஆராய்ச்சி சபையின் நிறுவனர் இயக்குநரான டாக்டர் சாந்தி ஸ்வரூப் பட்நாகர் பெயரில் சாந்தி ஸ்வரூப் பட்நாகர் விருது வழங்கப்படுகிறது. அறிவியல் மற்றும் தொழில்நுட்பம் சார்ந்த பல்வேறு பிரிவுகளில் இந்தியர்களின் சிறப்புமிக்கப் பணிகளை அங்கீகரிக்கும்வகையில் ஒவ்வொரு ஆண்டும் இந்த விருது வழங்கப்படுகிறது.
ஊரக வளர்ச்சி அமைச்சகம்
ஊரக வளர்ச்சித் திட்டங்களை சிறப்பாக செயல்படுத்தியதற்கான 228 தேசிய விருதுகள் நாளை வழங்கப்படும்
ஊரக வளர்ச்சித்துறை அமைச்சர் நரேந்திர சிங் தோமர் விருதுகளை வழங்குகிறார்
மத்திய ஊரக வளர்ச்சித்துறை, வறுமை ஒழிப்புக்காக, மகாத்மா காந்தி தேசிய கிராமப்புற வேலை உறுதித் திட்டம், பிரதமரின் கிராமப்புற வீட்டுவசதித் திட்டம், பிரதமரின் கிராமச் சாலைகள் திட்டம், தேசிய கிராமப்புற வாழ்வாதார இயக்கம் - தீன்தயாள் அந்தியோதயா திட்டம் எனப்படும் திறன் மேம்பாட்டுத் திட்டம், கிராமப்புற ஏழை இளைஞர்களின் திறன் வளர்ச்சிக்கான தீன்தயாள் உபாத்யாயா கிராமப்புற கவுசல்யா திட்டம் மற்றும் நகர்ப்புறங்களில் உள்ள வசதிகளை கிராமப்புறங்களில் காணப்படும் திறமைகளுடன் இணைக்கும் தேசிய கிராம-நகர்ப்புற இயக்கம் போன்ற பல்வேறு முன்னோடி திட்டங்கள் செயல்படுத்தப்பட்டு வருகிறது.
ஊரக வளர்ச்சித்துறையின் இந்தத் திட்டங்களை 2017-18 ஆம் ஆண்டில் சிறப்பாக நிறைவேற்றிய மாநிலங்கள், மாவட்டங்கள், வட்டாரங்கள், அமைப்புகள் மற்றும் தனிநபர்களின் செயல்பாட்டை அங்கீகரிக்கும் விதமாகவும், எதிர்காலத்தில் சிறப்பாக செயல்படுத்துவதற்கு ஆரோக்கியமான போட்டியை ஏற்படுத்தும் விதமாகவும், 2018 செப்டம்பர் 11 அன்று, தேசிய அளவிலான விருதுகள் வழங்கும் நிகழ்ச்சிக்கு ஊரக வளர்ச்சித்துறை ஏற்பாடு செய்துள்ளது. இந்த விருதுகளை மத்திய ஊரக வளர்ச்சித்துறை அமைச்சர் திரு. நரேந்திர சிங் தோமர் வழங்கவுள்ளார்.
பிரதமர் அலுவலகம்
இலங்கையில் நிகழ்ந்த பயங்கர குண்டுவெடிப்புகளுக்கு பிரதமர் கண்டனம்
இலங்கையில் நிகழ்ந்த பயங்கர குண்டுவெடிப்புகளுக்கு பிரதமர் திரு. நரேந்திர மோடி கடும் கண்டனம் தெரிவித்துள்ளார்.
“இலங்கையில் நடைபெற்ற கொடூர குண்டுவெடிப்புகளை நான் வன்மையாக கண்டிக்கிறேன். நமது பிராந்தியத்தில் இப்படிப்பட்ட காட்டுமிராண்டித்தனத்திற்கு எந்த இடமும் இல்லை. இலங்கை மக்களுக்கு இந்தியா ஆதரவாக உடன் நிற்கும். இறந்தவர்கள் குடும்பத்தினருக்கு எனது இரங்கல்கள். காயமடைந்தவர்கள் விரையில் குணமடைய எனது பிரார்த்தனைகள்”, என்று பிரதமர் தெரிவித்துள்ளார்.
பெட்ரோலியம் மற்றம் இயற்கை எரிவாயு அமைச்சகம்
ஷெல் இந்தியாவின் திரவ இயற்கை எரிவாயுவை சரக்குந்துகளில் ஏற்றும் பிரிவு: ஹசிராவில் திரு தர்மேந்திர பிரதான் துவக்கம்
ஷெல் இந்தியாவின் திரவப்படுத்தப்பட்ட இயற்கை எரிவாயுவை சரக்குந்துகளில் ஏற்றும் பிரிவை மத்திய பெட்ரோலியம் மற்றும் இயற்கை எரிவாயு அமைச்சர் திரு தர்மேந்திர பிரதான் ஹசிராவில் இன்று திறந்து வைத்தார்.
நிகழ்ச்சியில் பேசிய அவர், எரிவாயு குழாய் வசதிகள் இல்லாத இடங்களுக்கு இயற்கை எரிவாயு சென்றடைவதற்கு இந்த மையம் உதவுவதோடு, நீண்ட தூர சரக்குப் போக்குவரத்திற்கு இயற்கை எரிவாயுவின் பயன்பாட்டை ஊக்குவிக்கும் என்றார்.
இந்த குறிப்பிடத்தக்க சாதனைக்கு ஷெல் இந்தியா குழுவைப் பாராட்டிய திரு பிரதான், திரவப்படுத்தப்பட்ட இயற்கை எரிவாயு துறையில் அதிகரித்து வரும் போட்டியின் மூலம் புதிய சந்தைகள் உருவாவதோடு, புதிய வேலைவாய்ப்புகளும் உருவாகும் என்றும், தொழிற்சாலைகளில் தூய்மையான எரிபொருள்கள் பயன்படுத்தப்படுவது உறுதி செய்யப்பட்டு, சுற்றுச்சூழல் பாதுகாப்புக்கு வழி வகுக்கும் என்றும் கூறினார்.
மேலும் விவரங்களுக்கு:
https://pib.gov.in/PressReleasePage.aspx?PRID=1689994
-----
(Visitor Counter : 127
பிரதமர் அலுவலகம்
நேபாளப் பயணத்தை முன்னிட்டு பிரதமர் வெளியிட்டுள்ள அறிக்கை
நேபாள நாட்டிற்கு பிரதமர் திரு. நரேந்திர மோடி பயணம் மேற்கொள்வதை முன்னிட்டு இன்று வெளியிட்டுள்ள அறிக்கை:
“நான் நேபாளத்துக்கு அந்நாட்டுப் பிரதமர் திரு ரோட்டேரியன் மாண்புமிகு கே.பி. சர்மா ஒலியின் அழைப்பின் பேரில் மே 11, 12 ஆகிய தேதிகளில் பயணம் மேற்கொள்கிறேன்.
இது பிரதமர் என்ற முறையில் நான் நேபாளத்துக்கு மேற்கொள்ளும் மூன்றாவது பயணமாகும். இப்பயணம் இந்தியாவுக்கு மிகவும் முக்கியத்துவம் வாய்ந்தது. தனிப்பட்ட முறையில் நேபாளத்துடன் கொண்டுள்ள நீண்டகால நெருங்கிய நட்புறவு ஆகும்.
பிரதமர் திரு. ஒலி இந்தியாவுக்கு அரசுமுறையாக கடந்த மாதம் மேற்கொண்ட பயணத்தைத் தொடர்ந்து நான் இப்பயணத்தை மேற்கொள்கிறேன். “அண்டை நாட்டவர்க்கே முதலிடம்” என்ற கொள்கையில் எனது அரசு கொண்டுள்ள உறுதிப்பாட்டை இத்தகைய உயர்நிலை அளவிலான மற்றும் இடைவிடாத தொடர்புகள் பிரதிபலிக்கின்றன. இது “எல்லோரும் சேர்வோம், எல்லோரும் வளர்வோம்”  என்ற குறிக்கோளுக்கு இசைவான செயலாகும்.
இரு நாடுகளும் கடந்த சில ஆண்டுகளாக பல்வேறு இரு தரப்பு உறவுகள், முன்னேற்றத் திட்டங்களை நிறைவேற்றியுள்ளன. அத்துடன் இரு நாட்டு மக்களுக்கும் பயனளிக்கும் வகையில் பல முயற்சிகளை முன்னெடுத்துள்ளோம்.
புது தில்லியில் நேபாள பிரதமர் ஒலியும் நானும் பல்வேறு துறைகளில் பரஸ்பர நலன்சார்ந்த விரிவாக மேற்கொள்ளப்பட்ட பேச்சுவார்த்தைகளை முன்னெடுத்துச் செல்வதற்கான வாய்ப்புகளை பெற்றிருக்கிறோம்.
இப்பயணத்தில் காத்மாண்டு நகருக்கு மட்டுமின்றி, ஜனக்பூர், முக்திநாத் ஆகிய இடங்களுக்கும் செல்ல இருக்கிறேன். இரு புண்ணியத் தலங்களுக்கும் ஏராளமான யாத்ரீகர்கள் ஆண்டுதோறும் வருகின்றனர். இவை இரு நாடுகளுக்கும் இடையிலான பண்டைய, வலுவான பண்பாடு கொண்ட, சமய உறவுகளைக் காட்டுகின்றன.
ஜனநாயகத்தை மீட்டுருவாக்கி, வேகமான பொருளாதார வளர்ச்சியை எட்டுவதற்கான நேபாளம் புதிய யுகத்தில் நுழைகிறது. இந்த நிலையில் நேபாள அரசுக்கு அனுசரணையான கூட்டாளியாக இருந்து, “வளமான நேபாளம், மகிழ்வான நேபாளிகள்”  என்ற தொலைநோக்குத் திட்டத்தைச் செயல்படுத்துவதற்கு இந்தியா துணை புரியும்.
நேபாளத்தின் அரசியல் தலைவர்களையும் ஆட்சியாளர்களையும் சந்திப்பதில் ஆர்வமாக இருக்கிறேன். எனது இந்தப் பயணம் இரு நாட்டு மக்களுக்கும் இடையில் பரஸ்பர நலன், நல்லெண்ணம், புரிதல் ஆகியவற்றின் அடிப்படையில் உறவை வலுப்படுத்தும் என்று திடமாக நம்புகிறேன்”
இவ்வாறு பிரதமர் கூறியுள்ளார்.
பிரதமர் அலுவலகம்
5 பேர் ஆடவர் ஹாக்கி ஆசிய கோப்பையை வென்ற இந்திய அணிக்கு பிரதமர் வாழ்த்து
ஆசியக் கோப்பையை வென்ற இந்திய ஆடவர் ஹாக்கி அணிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
எக்ஸ் சமூக ஊடக தளத்தில் பிரதமர் பதிவிட்டுள்ளதாவது:
“5 பேர் ஆடவர் ஹாக்கி ஆசிய கோப்பையில் சாம்பியன்கள்!
அபார வெற்றி பெற்ற இந்திய ஆடவர் ஹாக்கி அணிக்கு வாழ்த்துகள். இது நம் வீரர்களின் அசைக்க முடியாத அர்ப்பணிப்புக்கு ஒரு சான்றாகும். இந்த வெற்றியின் மூலம், அடுத்த ஆண்டு ஓமனில் நடைபெறும் 5 பேர் ஆசிய ஹாக்கி உலகக் கோப்பையிலும் நமது இடத்தை உறுதி செய்துள்ளோம்.
நம் வீரர்களின் மன உறுதியும், அர்ப்பணிப்பும் நமது நாட்டிற்குத் தொடர்ந்து உத்வேகம் அளிக்கிறது.”
அறிவியல் மற்றும் தொழில்நுட்பத்துறை
புவி காந்த புயல்களின் மீட்பு கட்டத்தில் புவி காந்த முத்து அலைகள் அதிகரிக்கும்
புவி காந்த புயல்களின் மீட்பு கட்டத்தில் பூமியின் மேற்பரப்பில் புவி காந்த பிசி1 முத்து அலைகள் எனப்படும் சிறப்பு தொடர்ச்சியான அதிர்வுகளில் குறிப்பிடத்தக்க அதிகரிப்பை ஆராய்ச்சியாளர்கள் கண்டறிந்துள்ளனர். புவி காந்தப் புயல்களின் போது மழைவீழ்ச்சித் துகள்களை ஆராய்வதற்கு இந்த ஆய்வு முக்கியமானது என்றும், செயற்கைக்கோள்கள் மற்றும் விண்வெளி வீரர்களுக்கு ஏற்படும் கதிர்வீச்சு அபாயத்தைப் புரிந்துகொள்ள உதவும் என்றும் கண்டறியப்பட்டுள்ளது.
பூமியின் காந்தப்புலம் நம்மைச் சுற்றி ஒரு பாதுகாப்புக் கவசத்தை உருவாக்குகிறது. மேலும் இந்த காந்தப்புல குழியில் பல்வேறு பிளாஸ்மா அலைகள் உருவாகின்றன. இருப்பினும், புவி காந்த புயல்கள் பெரும்பாலும் இந்த பாதுகாப்பில் ஒரு பள்ளத்தை ஏற்படுத்துகின்றன. இந்த புயல்களின் போது பூமியின் கதிர்வீச்சு பெல்ட்களில் இருந்து ஆற்றல் துகள்கள் துரிதப்படுத்தப்படுகின்றன அல்லது இழக்கப்படுகின்றன. மின்காந்த அயன்-சைக்ளோட்ரான் அலை உறுதியற்ற தன்மை எனப்படும் குறைந்த அதிர்வெண் அலைகளின் வளர்ச்சிக்கு வழிவகுக்கும் பிளாஸ்மா சூழலில் ஏற்படும் மாற்றங்களுக்கு இது காரணமாகும்.
அறிவியல் மற்றும் தொழில்நுட்பத் துறையின் தன்னாட்சி நிறுவனமான ஐஐஜியின் விஞ்ஞானிகள் குழு, பல்வேறு இந்திய மற்றும் உலகளாவிய அமைப்புகளுடன் இணைந்து சூரிய சுழற்சிகள் 20-21 மற்றும் சூரிய சுழற்சியின் இறங்கு கட்டம் 24 ஆகியவற்றுடன் தொடர்புடைய இந்த துடிப்புகளின் நீண்டகால மாறுபாடுகளை ஆய்வு செய்தது.
விரிவான தகவல்களுக்கு, வெளியீட்டு இணைப்பு: https://doi.org/10.1016/j.jastp.2022.105963.
--------
(Visitor Counter : 83
பிரதமர் அலுவலகம்
பிரதமர் திரு நரேந்திர மோடி மற்றும் ஐரோப்பிய சபையின் தலைவர் திரு. சார்லஸ் மைக்கேலுடனான தொலைபேசி உரையாடல்
ஐரோப்பிய சபைத் தலைவர் மேன்மைமிகு திரு. சார்லஸ் மைக்கேலுடன் பிரதமர் திரு. நரேந்திர மோடி இன்று தொலைபேசி மூலம் உரையாடினார்.
ஆப்கானிஸ்தானில் நடந்தேறியுள்ள சமீபத்திய நிகழ்வுகள் குறித்தும், பிராந்தியத்திலும், உலகத்தின் மீதும் அவை ஏற்படுத்தியுள்ள பாதிப்புகள் குறித்தும் தலைவர்கள் ஆலோசித்தனர். பலரை பலி கொண்ட காபுல் சர்வதேச விமான நிலையத்தின் மீதான பயங்கரவாதத் தாக்குதலை இருவரும் கடுமையாகக் கண்டித்தனர்.
நிலையான மற்றும் பாதுகாப்பான ஆப்கானிஸ்தானின் முக்கியத்துவத்தை வலியுறுத்திய தலைவர்கள், இதில் இந்தியாவும், ஐரோப்பிய ஒன்றியமும் ஆற்றக்கூடிய பங்கு குறித்து விவாதித்தனர்.
இருதரப்பு மற்றும் சர்வதேச விஷயங்கள், குறிப்பாக ஆப்கானிஸ்தான் நிலைமை குறித்துத் தொடர்பில் இருக்க இரு தலைவர்களும் ஒப்புக்கொண்டனர்.
------
(